
Mindenféle cselédek A cseléd-motívum Kosztolányi Dezső prózájában

Kosztolányi Dezső életművének egyik vitathatatlan csúcsteljesítménye az Édes Anna. Azonban a cseléd szereplőként nem ebben a regényben bukkan fel először Kosztolányinál. Egy egész sor prózai szöveg árulkodik arról, milyen út vezetett az Édes Annáig. A Veres András által szerkesztett kritikai kiadás sorra veszi ezen előzményeknek tartott szövegeket, ugyanakkor a Kosztolányi-szakirodalom sokkal inkább foglalkozik a húszas-harmincas évek alkotásaival, mint a korábbiakkal. Szilasi László már 2000-ben tett egy gesztust a fiatal Kosztolányi felé és fontos kérdéseket vetett fel. Ezt továbbvivendő Bengi László, Angyalosi Gergely és Szilágyi Zsófia több tanulmányában is foglalkozik a pályakezdő Kosztolányival. A legfrissebb munka ennek kapcsán pedig a Boszorkányos esték / Bolondok kritikai kiadás, amit Szilágyi Zsófia Tóth-Czifra Júliával közösen rendezett sajtó alá.
Föltűnő azonban, hogy a cseléd-motívumról nem esik szó részletes elemzésekben, illetve nem az Édes Anna vonatkozásában. Pedig jelen van, nagyon is, kivált a Boszorkányos esték novelláiban, az Öt órakor és A boszorkány című mű középpontjában is egy-egy cseléd áll. Ezeket olvasva felderenghet Édes Anna alakja, hiszen ezen szövegek olvashatók az Édes Anna legkorábbi előzményeiként. Dolgozatomban a cselédeket középpontba állító Kosztolányi-novellák elemzésére teszek kísérletet, kitekintve az alak társadalomtörténeti vonatkozásaira és egyes irodalmi párhuzamaira és folytatásaira.



